CHG บวก 4.20% ลุ้นกำไร Q2 โตโดดเด่น โบรกฯ แนะ “ซื้อ” เป้า 2.70 บ.
CHG บวก 4.20% ลุ้นกำไร Q2/60 โตโดดเด่น โบรกฯ แนะ “ซื้อ” ชูเป้า 2.70 บาท ล่าสุด ณ เวลา 11.13 น. ราคาอยู่ที่ 2.48 บาท บวก 0.10 บาท หรือ 4.20% สูงสุดที่ 2.50 บาท ต่ำสุดที่ 2.44 บาท มูลค่าซื้อขายที่ 109.91 ล้านบาท 
17 ก.ค. 2560

ผู้สื่อข่าวรายงานว่า ราคาหุ้นบริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11.13 น. ราคาอยู่ที่ 2.48 บาท บวก 0.10 บาท หรือ 4.20% สูงสุดที่ 2.50 บาท ต่ำสุดที่ 2.44 บาท มูลค่าซื้อขายที่ 109.91 ล้านบาท ขณะที่ดัชนีตลาดหุ้นไทยโดยรวมบวก 0.03%

ด้านบล.เออีซี ระบุในบทวิเคราะห์ แนะนำ “ซื้อ” CHG ราคาเป้าหมาย 2.70 บาท/หุ้น โดยช่วงไตรมาส 2/60 คาด CHG จะมีกำไรสุทธิ 142 ล้านบาท พลิกกลับมาโต 22.2% จากปีก่อน หลังติดลบต่อเนื่องมาสองไตรมาสก่อนหน้า โดยมีปัจจัยหนุนมาจาก รายได้ค่ารักษารวมที่คาดโตราว 8% จากปีก่อน ซึ่งเป็นผลมาจากรายได้กลุ่มเงินสดที่คาดโตราว 7-8% จากปีก่อน หลังสถานการณ์ฝนตกที่มาเร็วกว่าช่วงเดียวกันของปีก่อน
ส่งผลให้มีจำนวนผู้ป่วยเข้ามาใช้บริการเพิ่มขึ้น และรายได้กลุ่มประกันสังคมที่คาดโตราว 20% จากปีก่อน ตามจำนวนผู้ประกันตนลงทะเบียนที่เพิ่มขึ้น และ อัตรากำไรขั้นต้นคาดสูงขึ้นจาก 29.2% ในช่วงไตรมาส 2/59 เป็น 32.0% หลังเกิดการประหยัดต่อขนาดจากมีผู้ป่วยมาใช้บริการเพิ่มขึ้น อีกทั้งช่วงไตรมาส 2/59 ยังมีมาร์จิ้นต่ำหลังต้องรับรู้ต้นทุนของ รพ. ใหม่และส่วนต่อขยายรพ. เดิม รวมทั้งยังอยู่ในช่วงเริ่มต้นของการเตรียมบุคลากรทางแพทย์เพื่อรองรับแผนขยายธุรกิจ รพ.